Twee tieners dood tydens skietery in Johannesburg(Argieffoto: Marcus Trapp/pixabay) Twee tienerseuns, vermoedelik 15 en 16 jaar oud, is dood en twee persone beseer tydens ŉ skietery Donderdag in Westbury, wes van Johannesburg. Russel Meiring, woordvoerder van ER24, het gesê paramedici het omstreeks 16:30 by die toneel in Pollockstraat opgedaag. “Een seun het buite die huis gelê en drie was binne die huis. Paramedici het hulle ondersoek en bevind dat twee seuns noodlottige skietwonde opgedoen het. Hulle is op die toneel dood verklaar.” Twee mans, een in sy 20’s en die ander in sy 40’s, was in ŉ ernstige tot kritieke toestand. Hulle is op die toneel behandel en na ŉ nabygeleë hospitaal geneem vir verdere behandeling. Plaaslike owerhede was op die toneel om ondersoek in te stel.